ভারতীয় জলসীমায় অনুপ্রবেশ! ট্রলারসহ আটক ২৪ বাংলাদেশি মৎস্যজীবী

দক্ষিণ ২৪ পরগনা: ফের ভারতীয় জলসীমায় অনুপ্রবেশের অভিযোগে একটি ট্রলারসহ ২৪ জন বাংলাদেশি মৎস্যজীবীকে আটক (Bangladeshi Fisherman arrested) করল ভারতীয় উপকূলরক্ষী বাহিনী (ইন্ডিয়ান কোস্ট গার্ড-Indian Guard Coas)। আটক করা ট্রলারটির নাম ‘এফবি সাফওয়ান’। ধৃতদের বর্তমানে ফ্রেজারগঞ্জ উপকূল থানার পুলিশের হাতে তুলে দেওয়া হয়েছে।

উপকূলরক্ষী বাহিনী সূত্রে জানা গিয়েছে, গতকাল সন্ধ্যায় ফ্রেজারগঞ্জ ঘাঁটির একটি কোস্ট গার্ড জাহাজ আন্তর্জাতিক জলসীমা (IMBL)-র কাছাকাছি এলাকায় নিয়মিত টহল দিচ্ছিল। সেই সময় ভারতীয় জলসীমার ভেতরে একটি ট্রলারকে সন্দেহজনকভাবে ঘোরাফেরা করতে দেখতে পান কোস্ট গার্ডের জওয়ানরা। ট্রলারটির গতিবিধি অস্বাভাবিক মনে হওয়ায় সেটিকে ধাওয়া করা হয়। কিছুক্ষণ ধাওয়া চলার পর ট্রলারটিকে আটক করতে সক্ষম হয় কোস্ট গার্ড।

আরও পড়ুন: এসআইআর শুনানির আগেই আত্মহত্যা ৭০ বছরের বৃদ্ধের

তল্লাশি চালিয়ে ট্রলারটি থেকে মোট ২৪ জন মৎস্যজীবীকে আটক করা হয়। প্রাথমিক জিজ্ঞাসাবাদে তারা সকলেই বাংলাদেশের বাসিন্দা বলে স্বীকার করেছেন। আজ সকালে আটককৃত ট্রলার ও মৎস্যজীবীদের ফ্রেজারগঞ্জ মৎস্য বন্দরে নিয়ে আসা হয়। সেখানে প্রয়োজনীয় নথিপত্র যাচাই, জিজ্ঞাসাবাদ এবং প্রাথমিক আইনি প্রক্রিয়া সম্পন্ন করার পর তাদের ফ্রেজারগঞ্জ উপকূল থানার পুলিশের কাছে হস্তান্তর করা হয়।

পুলিশ সূত্রে জানানো হয়েছে, ধৃতদের বিরুদ্ধে বিনা অনুমতিতে ভারতীয় জলসীমায় অনুপ্রবেশ এবং অবৈধভাবে মৎস্য শিকারের অভিযোগে মামলা রুজু করা হয়েছে। আগামীকাল ধৃত ২৪ জন বাংলাদেশি মৎস্যজীবীকে কাকদ্বীপ মহকুমা আদালতে তোলা হবে।

এদিকে, এই ঘটনার পর উপকূলবর্তী এলাকায় নজরদারি আরও জোরদার করা হয়েছে। প্রশাসনের পক্ষ থেকে খতিয়ে দেখা হচ্ছে, শুধুমাত্র মাছ ধরার উদ্দেশ্যেই এই অনুপ্রবেশ নাকি এর নেপথ্যে অন্য কোনও উদ্দেশ্য রয়েছে। সীমান্তবর্তী জলসীমায় নিরাপত্তা ও নজরদারি নিয়ে নতুন করে উদ্বেগ তৈরি করেছে এই ঘটনা।